Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 21/09)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: άρθρο 5

ΠΟΠ ( ) ΠΓΠ (x)

Εθνικός αριθμός φακέλου: 83/98

1. Αρμόδια εθνική αρχή Ονομασία: Direcção-Geral do Desenvolvimento Rural

Διεύθυνση: Av. Defensores de Chaves, n° 6, P-1049 - 063 Lisboa

Τηλέφωνο: (351) 21 318 43 00

Φαξ: (351) 21 352 13 46.

2. Αιτούσα ομάδα 2.1. Ονομασία: Agrupamento de produtores de carne bovino cruzado dos Lameiros do Barroso

2.2. Διεύθυνση: Rua General Humberto Delgado, P-5470 Montalegre

2.3. Σύνθεση: παραγωγός/μεταποιητής: (x) άλλος: ( )

3. Ονομασία του προϊόντος: Νωπό κρέας και παραπροϊόντα σφαγίου. Κατηγορία 1.1

4. Τύπος του προϊόντος (περιγραφή των προδιαγραφών του άρθρου 4 παράγραφος 2)

4.1. Ονομασία: Carne de bovino cruzado dos lameiros do barroso [Κρέας βοοειδών που προέρχονται από διασταυρώσεις, και που εκτρέφονται στις υγρές κοιλάδες του Barroso]

4.2. Περιγραφή: Κρέας που προέρχεται από σφάγια βοοειδών που εκτρέφονται σύμφωνα με μία παραδοσιακή εκτατική μέθοδο στις υγρές κοιλάδες (lameiros) του Barroso. Το Carne de Bovino Cruzado dos Lameiros do Barroso παρουσιάζει τρεις τύπους ανάλογα με το φύλο του ζώου και την ηλικία του κατά τη σφαγή: το μοσχάρι ή vitela (αρσενικά και θηλυκά ζώα που σφάζονται μέχρι την ηλικία των οκτώ μηνών), το νεαρό βοοειδές ή novilho (αρσενικά και θηλυκά ζώα που σφάζονται μεταξύ ηλικίας εννέα μηνών και δύο ετών) και το βόδι ή vaca (ζώα ηλικίας άνω των δύο ετών ή θηλυκά ζώα που έχουν ήδη γεννήσει). Το κρέας που προέρχεται από το σφάγιο του μοσχαριού (βάρος κάτω των 180 χγρ.) παρουσιάζει μυς χρώματος ροζ έως ανοιχτού ερυθρού και λευκό έως λευκό- υποκίτρινο λίπος. Το κρέας είναι ιδιαίτερα εύγευστο, εξαιρετικά τρυφερό και διαθέτει πολύ χαρακτηριστική γεύση, η οποία συνδέεται με τον τρόπο παραγωγής και με τον τύπο διατροφής. Ανάλογα με τον τρόπο παραγωγής, τα σφάγια των μοσχαριών αντιστοιχούν στις κατηγορίες R, O ή P της κλίμακας ταξινόμησης EUROP των σφαγίων βοοειδών [κανονισμός (ΕΟΚ) αριθ. 1026/91], όπου η κατάταξη στην κατηγορία O είναι η πλέον διαδεδομένη. Όσον αφορά το στάδιο πάχυνσης, τα σφάγια κατατάσσονται κατά κανόνα στην κατηγορία 2 της ίδιας κλίμακας. Το κρέας που προέρχεται από το σφάγιο νεαρών βοοειδών (βάρους άνω των 180 χγρ.) εμφανίζει μυς χρώματος ανοιχτού ερυθρού έως ερυθρού και λίπος χρώματος λευκού ή λευκού-υποκίτρινου. Το κρέας αυτό είναι πολύ εύγευστο και τρυφερό και διαθέτει μία χαρακτηριστική γεύση η οποία συνδέεται με τον τρόπο παραγωγής και τον τύπο διατροφής. Ανάλογα με τον τρόπο παραγωγής, τα σφάγια ταξινομούνται στις κατηγορίες R, O ή P της κλίμακας ταξινόμησης EUROP των σφαγίων βοοειδών, ενώ η κατάταξη στις κατηγορίες R και O είναι η πλέον συχνή. Όσον αφορά το στάδιο πάχυνσής τους, τα σφάγια αντιστοιχούν συχνά στις κατηγορίες 2 ή 3 της ίδιας κλίμακας. Το κρέας που προέρχεται από το σφάγιο βοδιού (βάρους ανώτερου των 180 χγρ.) παρουσιάζει μυς χρώματος σκούρου ερυθρού και λίπος χρώματος λευκού υποκίτρινου. Το κρέας είναι χυμώδες, μαλακό και πολύ εύγευστο. Ανάλογα με τον τρόπο παραγωγής, τα σφάγια βοδιού αντιστοιχούν στις κατηγορίες R, O ή P της κλίμακας ταξινόμησης EUROP των σφαγίων βοοειδών, ενώ η κατάταξη στην κατηγορία O είναι η πλέον συχνή. Όσον αφορά το στάδιο πάχυνσής τους, τα σφάγια υπάγονται συνήθως στις κατηγορίες 2 ή 3 της ίδιας κλίμακας.

4.3. Γεωγραφική περιοχή: Η γεωγραφική περιοχή παραγωγής, στην οποία λαμβάνουν χώρα η γέννηση, η εκτροφή και η σφαγή των βοοειδών, από τα οποία προέρχεται το Carne de Bovino Cruzado dos lameiros do Barroso, περιλαμβάνει τις κοινότητες Montalegre, Boticas και Chaves.

4.4. Ιστορικό [δυνατότητα ελέγχου της προέλευσης]: της γεωγραφικής ένδειξης μπορούν να τύχουν μόνο τα σφάγια που προέρχονται από ζώα που έχουν γεννηθεί και εκτραφεί στις γεωργικές εκμεταλλεύσεις που βρίσκονται στη γεωγραφική περιοχή παραγωγής και οι οποίες διαθέτουν ένα σύστημα καταγραφής και ταυτοποίησης των αναπαραγωγικών ζώων και των μοσχαριών και ένα σύστημα παρακολούθησης του δυναμικού αναπαραγωγής, το οποίο ενημερώνεται τακτικά, και οι οποίες τηρούν στο σύνολό τους τους κανόνες που αφορούν τη διατροφή και την υγεία των ζώων και υπάγονται σε ένα καθεστώς ελέγχου και ταυτοποίησης που προβλέπεται στο έγγραφο που φέρει τον τίτλο "Κανόνες ελέγχου και πιστοποίησης του κρέατος βοοειδών, που προέρχονται από διασταυρώσεις και εκτρέφονται στις υγρές κοιλάδες του Barroso".

4.5. Μέθοδος παραγωγής: Τα σφάγια λαμβάνονται με σφαγή και τεμαχισμό των βοοειδών που προέρχονται από διασταυρώσεις, τα οποία έχουν γεννηθεί και εκτραφεί σύμφωνα με παραδοσιακές μεθόδους και τα οποία έχουν σφαγεί στη γεωγραφική περιοχή παραγωγής. Με σκοπό τη βελτίωση των συνθηκών παραγωγής και τη διαφύλαξη των παραδοσιακών συστημάτων εκτροφής του ζωικού κεφαλαίου, η επιλογή πραγματοποιείται κατά τρόπο ώστε, μέχρι το Μάιο του 2004, ένα από τα ζώα γονείς να είναι υποχρεωτικά εγγεγραμμένο στο γενεαλογικό βιβλίο αυτόχθονης φυλής (Mirandesa, Barrosã ή Maronesa). Τα ζώα διέρχονται από ένα από τα σφαγεία που ανήκει στο εθνικό δίκτυο σφαγείων και διαθέτει αριθμό έγκρισης σύμφωνα με την ισχύουσα νομοθεσία, τα οποία πρέπει να είναι εγκατεστημένα στη γεωγραφική περιοχή παραγωγής και να έχουν λάβει ειδική έγκριση από την ομάδα παραγωγών που είναι επιφορτισμένη με τη διαχείριση. Η αναισθητοποίηση των ζώων πριν από τη σφαγή είναι υποχρεωτική. Τα ζώα σφάζονται ανά παρτίδες οι οποίες αποτελούνται, πριν από την είσοδο στο σφαγείο, από ζώα που προέρχονται από διάφορες εκμεταλλεύσεις. Η αφαίμαξη και η αφαίρεση των σπλάχνων πραγματοποιούνται αμέσως μετά την αναισθητοποίηση. Η σφαγή πραγματοποιείται πάντα παρουσία ενός τεχνικού του οργανισμού πιστοποίησης ή παρουσία νομίμως εξουσιοδοτημένου εκπροσώπου του, ο οποίος είναι υπεύθυνος για την ταυτοποίηση των σφαγίων. Αμέσως μετά την μετά θάνατον επιθεώρηση, τα σφάγια ή άλλα τμήματα των ζώων, που έχουν σφαγεί, ψύχονται κατά τρόπον ώστε να κατέλθει η θερμοκρασία της ενδότερης μυϊκής μάζας σε 7 °C (±1 °C) εντός χρονικού διαστήματος 24 ωρών. Μέχρι την αποστολή τους, τα σφάγια διατηρούνται σε ψυχρό περιβάλλον, σε θερμοκρασία μεταξύ 2 °C και 4 °C και σε ποσοστό σχετικής υγρασίας μεταξύ 85 % et 90 %. Η ωρίμανση αυτή σε ψυχρό περιβάλλον διαρκεί επτά ημέρες, αλλά η έξοδος με σκοπό την πώληση επιτρέπεται από την τρίτη ημέρα μετά τη σφαγή. Κατά τη διάρκεια των πρώτων 24 ωρών που έπονται της σφαγής, το pH πρέπει να είναι κατώτερο των 6. Οιαδήποτε κατάψυξη πριν από την πώληση στον τελικό καταναλωτή απαγορεύεται.

4.6. Δεσμός με το γεωγραφικό περιβάλλον: Η παραγωγή βοοειδών που προέρχονται από διασταυρώσεις και εκτρέφονται στα υγρά λιβάδια του Barroso, πραγματοποιείται σύμφωνα με ένα παραδοσιακό σύστημα εκτατικής εκμετάλλευσης που βασίζεται στη βοσκή. Οι βοσκότοποι των υγρών λιβαδιών και των θαμνωδών εκτάσεων παρουσιάζουν μοναδικά χαρακτηριστικά όσον αφορά τη σύνθεση της χλωρίδας, η οποία επηρεάζεται από το υψόμετρο και τις εδαφοκλιματικές συνθήκες των εν λόγω ζωνών, καθώς και από τις χαμηλές θερμοκρασίες. Οι μόνιμοι λειμώνες (lameiros) αποτελούν τη βάση της παραγωγής βοοειδών, αλλά οι θαμνότοποι που καταλαμβάνουν κατά ένα μεγάλο μέρος τις συλλογικές γαίες (baldios), διαδραματίζουν επίσης σημαντικό ρόλο στη διατροφή των ζώων αυτών. Σε ορισμένα χωριά, συνηθίζεται ακόμη να οδηγούνται τα ζώα όλων των κτηνοτρόφων για να βοσκήσουν σε απομακρυσμένες ορεινές τοποθεσίες, όπου τα ζώα παραμένουν κατά τους καλοκαιρινούς μήνες. Ήδη από το 1813 στις αναφορές διαφόρων συγγραφέων γίνεται μνεία της φήμης των βοοειδών που εκτρέφονταν στις περιοχές αυτές. Ως εκ τούτου, η κτηνοτροφία αποτελεί, εδώ και περισσότερους αιώνες, ουσιαστική πηγή εισοδήματος για τους κατοίκους των ορεινών ζωνών, που έχει μεγάλη σημασία και από κοινωνικοπολιτιστική άποψη την οποία επιβεβαιώνουν υπεραιωνόβιες παραδόσεις, οι οποίες στηρίζονται στον κολεκτιβισμό και προηγούνται της ρωμαϊκής εποχής.

4.7. Δομή του ελέγχου Ονομασία: Tradição e Qualidade - Associação Interprofissional para produtos agro-alimentares de Trás-os-Montes

Διεύθυνση: Avenida 25 de Abril 273 S/L, P-5370 Mirandela.

4.8. Σήμανση: Υποχρεωτικές ενδείξεις: Carne de Bovino Cruzado dos Lameiros do Barroso - "Προστατευόμενη γεωγραφική ένδειξη", καθώς και το σήμα πιστοποίησης, δεόντως αριθμημένο, που αναφέρει την ονομασία του προϊόντος και την ονομασία του οργανισμού πιστοποίησης. Τα υποδείγματα ετικέτας και σήματος εμφαίνονται στη συγγραφή υποχρεώσεων.

4.9. Εθνικές απαιτήσεις: Διάταγμα αριθ. 8407/98, που δημοσιεύθηκε στο φύλλο επίσημης εφημερίδας (Diário da República) αριθ. 252, σειρά II, της 30ής Οκτωβρίου 1997, όπου θεσπίζονται οι βασικοί κανόνες παραγωγής και τα χαρακτηριστικά του "Carne de Bovino Cruzado dos Lameiros do Barroso" και όπου ορίζεται η γεωγραφική περιοχή παραγωγής του.

Αριθ. ΕΚ: G/PT/00144/2000.07.26

Ημερομηνία παραλαβής του πλήρους φακέλου: 23 Ιουλίου 2001.